Al doilea suspect în cazul uciderii omului de afaceri din Sibiu Adrian Kreiner, adus în ţară
Unul dintre inculpaţii în cazul uciderii omului de afaceri din Sibiu Adrian Kreiner a fost adus în ţară, în noaptea de marți spre miercuri, din Irlanda. Cristian Marian Minae este acuzat de omor calificat, transmite News.ro.
”În noaptea de 30 aprilie spre 1 mai a.c., o escortă a Poliţiei Române a adus în ţară, din Marea Britanie, un bărbat, de 35 de ani, domiciliat în Dolj, urmărit internaţional pentru infracţiunea de omor calificat. Acesta avea emis pe numele lui, de către Tribunalul Sibiu, un mandat de arestare preventivă”, au transmis, în noaptea de marţi spre miercuri, oficialii IPJ Sibiu.
Potrivit acestora, bărbatul a fost identificat în urma schimbului de informaţii realizat de poliţişti din cadrul Centrului de Cooperare Poliţienească Internaţională – I.G.P.R. cu partenerii din Regatul Unit al Marii Britanii şi Irlandei de Nord.
Acesta urmează a fi încarcerat, în vederea executării mandatului, pentru continuarea cercetărilor.
”Reamintim faptul că, în urma cooperării poliţieneşti internaţionale, dintre autorităţile române şi cele din Ungaria, Franţa, Regatul Unit al Marii Britanii şi Irlandei de Nord, precum şi Republica Irlanda, Poliţia Română a localizat doi bărbaţi, ambii în vârstă de 35 de ani, bănuiţi în cauză, pe teritoriul Regatului Unit al Marii Britanii şi Irlandei de Nord, respectiv în Scoţia şi Irlanda de Nord. Cei doi au fost depistaţi de partenerii externi, pe baza informaţiilor oferite de Poliţia Română”, au mai transmis oficialii Poliţiei.
De asemenea, în noaptea de 29 spre 30 decembrie 2023, un bărbat, de 35 de ani, din judeţul Dolj, urmărit internaţional, pentru săvârşirea infracţiunilor de omor calificat şi două infracţiuni de tâlhărie calificată, a fost adus în ţară, de către o escortă din cadrul Poliţiei Române.
Acesta a fost adus din Marea Britanie, având emis pe numele lui un mandat de arestare preventivă, de către Tribunalul Sibiu, la data de 19 noiembrie 2023.
Totodată, Poliţia Română continuă activităţile specifice, pentru localizarea celui de-al treilea bărbat, bănuit în cauză.
Magistraţii din Sibiu au emis în 19 noiembrie mandate de arestare preventivă în lipsă pe numele a trei suspecţi în cazul uciderii omului de afaceri sibian Adrian Kreiner, aceştia fiind daţi în urmărire: Zuleam Costinel Cosmin, Ghiţă Laurenţiu şi Minae Marian Cristian.
Pe 6 noiembrie 2023, cei trei au intrat în casa omului de afaceri pentru a fura bunuri de valoare şi l-au lovit, ulterior bărbatul decedând.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank